  Майя Бывальцева Ижкарысь Буммашевской урамын нылыпиослы шудон интыын вузкаронни пуктыны нимлыко лэзён вань, но «калык радъя» уг мыны. 16-тӥ куартолэзе аппарат кенешон бере журналистъёслы со сярысь вераз Удмуртилэн тӧроез Александр Соловьёв. Тодэ вайытом, 2016-тӥ арын куартолэзе Буммашевской урамысь кӧня ке юртъёсын улӥсьёс музъем кесэгез утьыны потӥзы, отын вузкаронни пуктыны кутскизы. Лэсьтӥськисьлы ужкагазъёс кар администраци сётӥз 2014-тӥ арын. Нылпи площадкалэн интывылэз нокинлэн асъетаз пусъемын ӧвӧл. «Улӥсьёслэн пумит султэмзы умой, соос нылпиоссылэсь, нунокъёссылэсь тунсыкъёссэс утё. Кызьы луэ нылпи площадкаын вузкаронни пуктыны?! Асьмелэн вузкаронниос уг тырмо шат? Жаляса верано, сыӵе вал карез лэсьтон шоры учкон сыӵе вал. Али со ӧвӧл, мон оскисько. Туннэ азбаръёсын пуктӥськон уз луы. Но кӧня луозы на сыӵе сюлэмшугъяськытӥсь интыос! Кӧня ми кылем арын ветлӥмы, кӧня нюръяськимы! Сыӵе юанъёс одно ик луозы. Ми со юанъёсты сэрттомы-пертчомы», — пусйиз Александр Соловьёв. Вераны кулэ, лэсьтӥськыны нимлыко лэзён вань ке, застройщик вань судъёсын вормыны быгатоз. Тодэ вайытом, кылем арын куартолэзе Александр Соловьёв Ижкарын азбаръёсын пуктӥськонлы пумит луэмез сярысь вераз. Со бере элькун кивалтӥсьёс пуктэт кутӥзы, лэсьтӥськон улэ пусъем музъемъёс пумысен карысь ёросъёслэн тӧрлыкъёссы элькун тӧрлыкъёсын кенешозы. Тегъёс: Ужбергатон Ижкар лэсьтськонудыс Удмуртия АлександрСоловьёв  